**KÚPNA ZMLUVA č.**

uzatvorená podľa § 409 a násl. Obchodného zákonníka

(ďalej len „zmluva“)

**I.**

**Zmluvné strany**

1. **Predávajúci**

Sídlo:

Právna forma:

IČO:

IČ DPH:

DIČ:

Zapísaná v:

Zastúpená:

IBAN:

Telefón:

E-mail:

(ďalej len „**predávajúci**“)

a

2. **Kupujúci: Východoslovenská vodárenská spoločnosť, a.s.**

Sídlo: **Komenského 50, 042 48 Košice**

Právna forma: Akciová spoločnosť

IČO: 36 570 460

IČ DPH: SK2020063518

DIČ: 2020063518

Zapísaná v: OR Okresného súdu Košice I, Oddiel: Sa, Vložka č.: 1243/V

Zastúpená: ***Ing. Stanislav Prcúch*** *- podpredseda a člen predstavenstva*

***Ing. Jana Bernátová*** *- člen predstavenstva*

Telefón: 055/7924 111

(ďalej len „**kupujúci**“ alebo „**VVS, a.s.**“)

(ďalej spolu tiež ako „**zmluvné strany**“)

**PREAMBULA**

Táto zmluva je uzatvorená kupujúcim ako obstarávateľom v súlade s § 10 ods. 1 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov, ako výsledok verejnej súťaže vyhlásenej vo Vestníku verejného obstarávania č. ... zo dňa ...

**II.**

**Predmet zmluvy**

1. Predávajúci sa v zmysle tejto zmluvy zaväzuje kupujúcemu dodať tovar **„Akrylové polyméry v primárnych formách v tekutom stave“ (CPV 24542000-5 Akrylové polyméry v primárnych formách),** (ďalej len „predmet zmluvy“ alebo „tovar“ alebo ,,flokulant“ alebo ,,produkt“), v rozsahu a za podmienok uvedených v tejto zmluve, vrátane všetkých aktuálnych dokladov, ktoré sa na tovar vzťahujú. V prípade zmeny dokladov, prípadne ich aktuálnosti je predávajúci povinný odovzdať tieto nové, aktuálne doklady.

**III.**

**Termín dodávky**

1. Predávajúci je povinný vykonať prevádzkové skúšky na ČOV podľa Prílohy č. 1 tejto zmluvy do 10 dní od účinnosti zmluvy za účelom určenia najvhodnejšieho flokulantu daného skupenstva. Následne je predávajúci povinný doručiť príslušnej ČOV protokol o vykonaní prevádzkových skúšok do 5 pracovných dní. Na základe protokolu o vykonaní prevádzkových skúšok príslušný závod, pod ktorého spadá daná ČOV, vystaví objednávku, ktorú zašle predávajúcemu.
2. Miesto dodania predmetu zmluvy sú jednotlivé prevádzky ČOV so strojným odvodnením kalu uvedeného v Prílohe č. 1 tejto zmluvy.
3. Predávajúci je povinný dodať tovar do 9 týždňov od doručenia objednávky. Predávajúci je povinný vyrozumieť kupujúceho o pripravenosti tovaru k odovzdaniu - prevzatiu min. 1 pracovný deň vopred.
4. Kupujúci nie je povinný prevziať tovar pred dohodnutým termínom plnenia.
5. Predávajúci je povinný dodať predmet zmluvy v kvalite, akosti a vyhotovení spĺňajúcom všetky a akékoľvek všeobecne záväzné právne predpisy, slovenské technické normy, európske technické osvedčenia, európske normy, medzinárodné normy a iné technické referenčné systémy zavedené európskymi normalizačnými organizáciami vzťahujúce sa na predmet zmluvy, respektíve súvisiace s predmetom zmluvy platné v čase jeho dodania.
6. Predávajúci je povinný, najneskôr pri prevzatí tovaru kupujúcim, odovzdať kupujúcemu doklady, ktoré sú potrebné na prevzatie a na užívanie tovaru, prehlásenie o zhode a certifikáty tovarov ako aj ďalšie prípadné doklady stanovené v objednávke. Článok II. bod 1. tejto dohody týmto nie je dotknutý.
7. Predávajúci je povinný prerušiť plnenie svojich povinností vyplývajúcich mu zo zmluvy na základe:

a) písomného pokynu kupujúceho,

b) dohody zmluvných strán,

c) v prípade vyššej moci (napríklad epidémie, pandémie, vyhlásenia núdzového stavu alebo mimoriadnej situácie a podobne).

V prípade takto vyvolaného prerušenia je predávajúci na základe písomného pokynu kupujúceho povinný plnenie svojich povinností obnoviť. Lehota na splnenie povinnosti, najmä dodať tovar (a s tým súvisiacich povinností) sa v takomto prípade predlžuje o dobu, po ktorú bolo plnenie povinností predávajúceho prerušené. Ak však dôvodom pokynu kupujúceho k prerušeniu bolo porušenie povinností predávajúceho, právo na predĺženie lehoty plnenia nevzniká.

8. O dobu trvania okolností vylučujúcich zodpovednosť sa predlžuje čas plnenia. Počas tejto doby sa odopiera oprávnenej zmluvnej strane právo, ak existovalo, na odstúpenie od zmluvy.

**IV.**

**Cena a rozsah plnenia**

1. Jednotková cena za predmet zmluvy je pevná a nemenná a je zmluvnými stranami dohodnutá vo výške

**Cena bez DPH:**  **Eur/kg tekutého flokulantu**

1. Cena za predmet zmluvy je stanovená bez DPH a zahŕňa všetky ekonomicky oprávnené náklady predávajúceho vynaložené v súvislosti s dodávkou predmetu zákazky, najmä náklady za tovar, obstaranie/výrobu tovaru, dopravu na miesto určenia podľa voľby kupujúceho, nakládku a vykládku tovaru, náklady na obalovú techniku a balenie, odskúšanie, dovozné clá a pod. a primeraný zisk predávajúceho. DPH bude účtovaná v zmysle platných zákonov a predpisov SR.
2. Rozsah plnenia je 39 400 kg.
3. Kupujúci má právo uplatniť si opciu na dodanie ďalších 39 400 kg tekutého flokulantu v množstvách pre jednotlivé ČOV podľa Prílohy č. 1 zmluvy. Toto právo si kupujúci musí uplatniť najneskôr do 3 mesiacov od nadobudnutia účinnosti zmluvy, v opačnom prípade mu toto právo zaniká. Dodanie tovaru na základe uplatnenia opcie sa riadi právami a povinnosťami upravenými v tejto zmluve.

**V.**

**Bezpečnostný list tovaru**

1. Predávajúci sa zaväzuje, že ku dňu podpisu tejto zmluvy predloží kupujúcemu tzv. Kartu bezpečnostných údajov výrobcu v slovenskom jazyku. Karta bezpečnostných údajov (ďalej aj ako „bezpečnostný list tovaru“) sú uvedené v Prílohe č. 2 tejto zmluvy.
2. Kupujúci vyhlasuje, že po laboratórnych testoch, ktoré určia najvhodnejší typ flokulantu oboznámi predávajúceho s bezpečnostným listom tovaru, ktorý bol predávajúcim vypracovaný podľa nariadenia Európskeho parlamentu a Rady (ES) č. 1907/2006, v znení nariadenia 453/2010/EC zo dňa 8.5.2004 revidovaným 1.9.2013.
3. Ak by v medziobdobí, t.j. ku dňu podpisu tejto zmluvy oboma zmluvnými stranami došlo k zmene legislatívy v uvedenej oblasti, predávajúci sa zaväzuje dodať bezpečnostný list tovaru vypracovaný v zmysle novej platnej legislatívy.
4. Aktuálny bezpečnostný list tovaru sa stane po podpise zmluvy jej nedielnou súčasťou.
5. Kupujúci je povinný s obsahom bezpečnostného listu tovaru oboznámiť zamestnancov, ktorí za kupujúceho preberajú tovar. O uskutočnenom oboznámení zamestnancov s bezpečnostným listom tovaru sa vyhotoví záznam s menným zoznamom zamestnancov kupujúceho, ktorí sú oboznámení s bezpečnostným listom tovaru.
6. Kupujúci je povinný zaslať predávajúcemu zoznam zamestnancov, ktorých kupujúci oboznámil s obsahom bezpečnostného listu tovaru a sú za kupujúceho oprávnení tovar prevziať.
7. Predávajúci je povinný odovzdať tovar iba tým zamestnancom kupujúceho, ktorí boli oboznámení s obsahom bezpečnostného listu tovaru a sú uvedení v zozname zamestnancov.
8. Kupujúci zabezpečí prevzatie dodaného tovaru. Oprávnený zamestnanec kupujúceho skontroluje dodaný tovar a dodací list podpíše a opečiatkuje ho za kupujúceho.
9. Predávajúci je povinný bezodkladne informovať kupujúceho o akýchkoľvek zmenách bezpečnostného listu tovaru.
10. Nedodržanie tejto povinnosti sa považuje za podstatné porušenie tejto zmluvy s právom kupujúceho od tejto zmluvy odstúpiť.

**VI.**

**Platobné podmienky a fakturácia**

1. Objednávky budú vystavovať jednotlivé závody kupujúceho, pod ktorého spadajú ČOV uvedené v Prílohe č. 1. Na základe týchto objednávok bude tovar dodaný príslušným ČOV. Závod vystaví objednávku do 15 dní od doručenia preberacieho protokolu o vykonaní prevádzkových skúšok podľa článku III bodu 1. tejto zmluvy.
2. Predávajúci vystaví faktúru na daný závod, na základe skutočne dodaného tovaru danému závodu.
3. Kupujúci uhradí cenu na základe faktúr/faktúry (ďalej len faktúra), ktorá musí mať náležitosti podľa § 74 zákona č. 222/2004 Z. z. o dani z pridanej hodnoty. **Doba splatnosti faktúry je 60 dní od jej preukázateľného doručenia (poštou, osobne) kupujúcemu.** Zmluvné strany sa dohodli, že zasielanie faktúry elektronickou poštou je možné a prípustné len na základe predchádzajúceho písomného odsúhlasenia takéhoto spôsobu doručovania faktúry obidvomi zmluvnými stranami po splnení podmienok zverejnených na webe http://www.vodarne.eu/spolocnost/dodavatelia-e-faktury súčasťou ktorých je vzor Dohody o elektronickom prijímaní faktúr. Prílohou každej faktúry je dodací list/preberací protokol. Dodací list/preberací protokol slúži ako doklad o prevzatí predmetu zmluvy čo do druhu a množstva.
4. Ak sa predávajúci bude v rozhodnom období nachádzať v Zozname platiteľov dane z pridanej hodnoty, u ktorých nastali dôvody na zrušenie registrácie pre DPH, priebežne aktualizovanom Finančnou správou (ďalej len „Zoznam“), kupujúci nie je povinný zaplatiť časť ceny fakturovanú predávajúcim ako DPH, a to až do okamihu výmazu zo Zoznamu alebo do okamihu predloženia potvrdenia vydaného Daňovým úradom, že predávajúci nie je daňovým dlžníkom (ďalej len „potvrdenie daňového úradu“). Rozhodným obdobím sa pre účely tejto zmluvy rozumie obdobie odo dňa preukázateľného doručenia faktúry kupujúcemu až po uhradenie kúpnej ceny kupujúcim predávajúcemu. V takomto prípade sa doba splatnosti faktúry pre časť zodpovedajúcu DPH prerušuje a nová doba splatnosti 60 dní začína plynúť odo dňa oprávneného písomného oznámenia predávajúceho o výmaze zo Zoznamu, alebo odo dňa predloženia potvrdenia daňového úradu predávajúcim kupujúcemu.
5. Predávajúci v čase uzatvárania zmluvy a jej trvania nesmie mať podlžnosti voči finančnej správe, poisťovniam a ostatným orgánom štátnej správy a ich inštitúciám. Ak je zrejmé z verejne dostupných zdrojov, že predávajúci má dlhy a pohľadávky voči vyššie uvedeným inštitúciám je povinný na výzvu kupujúceho predložiť potvrdenie o zaplatení predmetných dlhov a pohľadávok, resp. potvrdenie, že sa o úhrade dlhov a pohľadávok dohodol s príslušnými inštitúciami (odklad povinnosti platenia voči štátu (napríklad daň, poistné,....) sa nepovažuje za splnenie tejto podmienky).
6. Každá faktúra musí obsahovať okrem náležitostí podľa zákona č. 222/2004 Z. z. o dani z pridanej hodnoty, zákona č. 431/2002 Z. z. o účtovníctve a Obchodného zákonníka č. 513/1991 Z. z.:
   1. číslo zmluvy, resp. objednávky,
   2. dátum splatnosti,
   3. označenie peňažného ústavu a číslo účtu, na ktorý sa má platiť.
7. Súčasťou faktúry bude preberací protokol, kde bude čitateľný podpis zodpovedného zamestnanca/oprávneného zástupcu kupujúceho, ktorý za VVS, a.s. prevzal uvedený tovar.
8. V prípade, že faktúra nebude obsahovať náležitosti uvedené v zmluve, kupujúci je oprávnený vrátiť ju predávajúcemu na doplnenie. V takom prípade sa preruší plynutie lehoty a nová lehota začne plynúť doručením opravenej faktúry kupujúcemu.
9. Kupujúci sa zaväzuje, že po obdržaní faktúry bezodkladne skontroluje všetky náležitosti faktúry, aby nedochádzalo k nežiaducemu predlžovaniu lehoty splatnosti faktúry.
10. Predávajúci zodpovedá za správnosť a úplnosť faktúry.
11. Faktúra bude zaslaná na adresu: **Východoslovenská vodárenská spoločnosť, a.s., Komenského 50, 042 48 Košice**.

**VII.**

**Zmluvné pokuty a úroky z omeškania**

1. V prípade nedodržania termínu dodania tovaru predávajúcim v súlade so zmluvou si kupujúci môže uplatniť voči predávajúcemu nárok na zmluvnú pokutu vo výške 0,025 % z kúpnej ceny za nedodaný predmet zákazky za každý deň omeškania.
2. V prípade oneskorenia kupujúceho s úhradou faktúry za dodaný tovar je predávajúci oprávnený kupujúcemu vyúčtovať úrok z omeškania vo výške 0,025 % z neuhradenej sumy dodaného tovaru za každý deň omeškania.
3. V prípade, ak sa predávajúci omešká s odstránením vád podľa článku XI. bod 7. tejto zmluvy, kupujúci má právo požadovať zaplatenie zmluvnej pokuty vo výške 1% z kúpnej ceny. Týmto nie je dotknutý nárok na náhradu škody.
4. Zmluvné strany sa dohodli, že v prípade nesplnenia povinnosti predávajúceho dodať tovar v požadovanom množstve a/alebo v dojednanej cene a/alebo v dojednanej kvalite a/alebo akosti a/alebo vyhotovení, má kupujúci právo uplatniť u predávajúceho zmluvnú pokutu vo výške 1 % z kúpnej ceny objednaného tovaru, ktorého sa nesplnenie daných povinností týka. Týmto nie je dotknuté právo na náhradu škody.
5. Kupujúci má právo na paušálnu náhradu nákladov spojených s uplatnením pohľadávky v zmysle § 369c ods. 1 zákona č. 513/1991 Zb. Obchodný zákonník (ďalej len „Obchodný zákonník“).
6. Ak dôjde k úniku informácií, ktoré majú charakter dôverných informácií alebo obchodného tajomstva z dôvodov, za ktoré zodpovedá predávajúci alebo kupujúci alebo ak predávajúci alebo kupujúci poruší povinnosť stanovenú v článku XV. tejto zmluvy, je predávajúci alebo kupujúci povinný nahradiť druhej zmluvnej strane vzniknutú škodu.

**VIII.**

**Miesto a spôsob plnenia**

1. Miestom dodania objednaného tovaru na základe dohody zmluvných strán budú ČOV uvedené v Prílohe č. 1 tejto zmluvy.
2. Dodávka predmetu zmluvy bude splnená jej odovzdaním na mieste dodania a podpisom dodacieho listu/preberacieho protokolu oprávneným zástupcom kupujúceho. Odovzdanie bude vykonané povereným zástupcom predávajúceho.
3. Prevzatie bude vykonané oprávneným zástupcom kupujúceho na mieste dodania. Pre účely tejto zmluvy oprávneným zástupcom kupujúceho je kontaktná osoba uvedená v objednávke.
4. Nebezpečenstvo škody na tovare prechádza na kupujúceho v čase, keď tovar od predávajúceho prevezme, čo kupujúci potvrdí svojím podpisom na dodacom liste/preberacom protokole.
5. Predávajúci je povinný vyrozumieť kupujúceho o pripravenosti predmetu zmluvy k odovzdaniu - prevzatiu min. 1 pracovný deň vopred.
6. Vzhľadom k tomu, že kupujúci odoberá ročné množstvo flokulantu pre určené ČOV, je povinný ho uskladniť a zodpovedá za vhodné uskladnenie prevzatého tovaru. Kupujúci prehlasuje, že flokulant bude uskladňovať v súlade s požiadavkami na uskladnenie tohto tovaru, o ktorých bol písomne predávajúcim poučený. Predávajúci má právo kedykoľvek skontrolovať uskladnenie flokulantu, konkrétny termín kontroly si zmluvné strany dohodnú.

**IX.**

**Zodpovednosť za vady tovaru, záručné podmienky**

1. Zmluvné strany sa budú riadiť ustanoveniami § 422 a nasl. Obchodného zákonníka, ktoré upravujú zodpovednosť za vady, ak táto zmluva neustanovuje inak.
2. Predávajúci zodpovedá za škody na majetku kupujúceho, ktoré preukázateľne spôsobil svojou činnosťou pri zabezpečovaní predmetu zmluvy bez zavinenia kupujúceho.
3. Predávajúci nenesie zodpovednosť za vady, ktoré boli spôsobené neodbornou manipuláciou, prevádzkou, obsluhou a údržbou zo strany kupujúceho.
4. Kupujúci je povinný každý nedostatok a vadu bezodkladne hlásiť predávajúcemu.
5. Kupujúci sa zaväzuje pri prevzatí tovaru, pred podpisom dodacieho listu/preberacieho protokolu, skontrolovať tovar. Ak tovar bude mať vady, alebo nebude zodpovedať predmetu zmluvy, kupujúci si vyhradzuje právo nepodpísať dodací list/preberací protokol a odmietnuť prevziať takýto tovar.
6. Predávajúci zaručuje chemickú stabilitu/dobu exspirácie dodávaného tovaru minimálne po dobu 2 rokov od dátumu dodania tovaru kupujúcemu.
7. Ak sa v priebehu záručnej doby prejaví vada tovaru, kupujúci je oprávnený požadovať bezplatné odstránenie vady opravou alebo výmenou tovaru za nový alebo zľavou z ceny alebo odstúpením od zmluvy. Ak si kupujúci uplatní nárok na odstránenie vady opravou alebo výmenou tovaru, predávajúci je povinný vadu odstrániť alebo tovar vymeniť do 15 dní. Ak predávajúci vadu neodstráni ani do 30 dní, považuje sa to za podstatné porušenie zmluvy, s možnosťou kupujúceho odstúpiť od zmluvy. Voľbu nároku z vád tovaru má kupujúci.
8. Vady predmetu zmluvy zrejmé pri prevzatí tovaru môže kupujúci reklamovať pri prevzatí zápisom do preberacieho protokolu, skryté vady a vady nereklamované pri prevzatí zápisom v dodacom liste/preberacom protokole môže kupujúci reklamovať počas trvania záručnej lehoty.

**X.**

**Zástupcovia zmluvných strán**

1. Určeným zástupcom kupujúceho pri plnení zmluvy *..................(bude doplnený k podpisu zmluvy)*

2. Určeným zástupcom predávajúceho pri plnení zmluvy *je..................(bude doplnený k podpisu zmluvy)*

3. Kontaktnou osobou kupujúceho vo veciach zmluvných je*..................(bude doplnený k podpisu zmluvy)*

4. Kontaktnou osobou predávajúceho vo veciach zmluvných je*..................(bude doplnený k podpisu zmluvy)*

5. Zmena určenia zástupcov zmluvných strán nevyžaduje zmenu kúpnej zmluvy. Zmluvná strana o ktorého zástupcu ide, je povinná takúto zmenu bez zbytočného odkladu písomne oznámiť druhej zmluvnej strane.

**XI.**

**Vlastnícke právo**

1. Vlastnícke právo na predmet zmluvy prechádza na kupujúceho okamihom prevzatia tovaru.

**XII.**

**Povinnosti zmluvných strán**

1. Kupujúci je povinný prevziať predmet zmluvy v deň určený dohodou medzi kupujúcim a predávajúcim pri splnení všetkých dohodnutých podmienok, t.j. v dohodnutom množstve, cene, kvalite, akosti a vyhotovení. Článok VIII. bod 5. tejto zmluvy tým nie je dotknutý.
2. Predávajúci je povinný dodať predmet zmluvy v deň dohodnutý medzi kupujúcim a predávajúcim, **najneskôr však v lehote podľa článku III bod 1 tejto zmluvy,** pri splnení všetkých dohodnutých podmienok, t.j. v dohodnutom množstve, cene, kvalite, akosti a vyhotovení.
3. Predávajúci je povinný umožniť kupujúcemu prevzatie predmetu zmluvy s kompletnou dokumentáciou a inštruktážou.
4. Na požiadanie vyplývajúce z prevádzkovej potreby kupujúceho, je predávajúci povinný vykonať poloprevádzkový test vo vzťahu k typu a účinnosti flokulantu v nasledovnom rozsahu:
   * + - Obhliadka prevádzky do 2 pracovných dní od vyzvania kupujúceho a vykonania poloprevádzkového testu
       - Navrhnutie riešenia do 7 pracovných dní po obhliadke, ktoré zlepší doterajšie výstupné parametre kalu, resp. odstráni existujúci nevyhovujúci stav

**XIII.**

**Doručovanie**

1. Adresou pre doručovanie písomností je adresa uvedená v zmluve alebo adresa, ktorú zmluvná strana po uzavretí zmluvy ako takúto písomne oznámi druhej zmluvnej strane.
2. Ak to nie je v rozpore s právnymi predpismi, tak prejav vôle odosielateľa je voči adresátovi riadne uplatnený aj okamihom, kedy adresát prijatie prejavu vôle odmietne alebo doručení inak úmyselne zmarí (znemožní), či kedy sa zásielka bude vrátená odosielateľovi ako nedoručená.

**XIV.**

**Zánik zmluvy**

1. Kupujúci či predávajúci môže odstúpiť od zmluvy z dôvodov stanovených v obchodnom zákonníku a v tejto zmluve najmä ak:

* bol na majetok druhej zmluvnej strany vyhlásený konkurz, bol zamietnutý návrh na vyhlásenie konkurzu pre nedostatok majetku, alebo ak bol konkurz zrušený z dôvodu, že majetok úpadcu nestačí na úhradu výdavkov a odmenu správcu konkurznej podstaty, alebo bolo konkurzné konanie zastavené pre nedostatok majetku, alebo ak bol konkurz zrušený pre nedostatok majetku, alebo ak po ukončení konkurzného konania nezostane spoločnosti žiaden majetok,
* druhá zmluvná strana vstúpila do likvidácie.

1. Kupujúci môže ďalej odstúpiť od zmluvy najmä:

* pokiaľ predávajúci podstatným spôsobom poruší svoje povinnosti,
* bez uvedenia dôvodu,
* sa ocitne druhá zmluvná strana v omeškaní so splnením svojho záväzku po dobu dlhšiu než 14 dní,
* v prípade dodania tovaru s právnymi vadami,
* z dôvodu existencie vyššej moci, ktorá má dosah na splnenie predmetu zmluvy a niektorá zo Zmluvných strán nebude mať záujem naďalej zotrvať v tomto vzťahu,
* v prípade, ak bude predávajúci právoplatne odsúdený za niektorý z trestných činov korupcie podľa Trestného zákona a/alebo zákona o trestnej zodpovednosti právnických osôb (ďalej len „korupcia“).
* sa predávajúci stane  spoločnosťou v kríze,
* predávajúci predá svoj podnik alebo časť podniku  a podľa objednávateľa sa tým zhorší vymožiteľnosť práv a povinností zo zmluvy.

1. Odstúpenie od zmluvy musí mať písomnú formu a musí byť doručené druhej zmluvnej strane.
2. Zmluvné strany sa dohodli na písomnej forme odstúpenia od Kúpnej zmluvy a písomnej forme uplatnenia všetkých nárokov voči druhej strane. Odstúpenie od Kúpnej zmluvy musí byť doručené druhej zmluvnej strane. Účinky odstúpenia nastanú v súlade s § 349 odsek 1 zákona číslo 513/1991 Zb. Obchodného zákonníka v znení neskorších predpisov, dnom doručenia odstúpenia od zmluvy druhej zmluvnej strane.
3. Rozhodnutím odstúpiť od tejto zmluvy alebo jej vypovedaním sa kupujúci nevzdáva žiadnych jeho ostatných práv. Ak kupujúci vypovie túto zmluvu alebo od nej odstúpi, nezodpovedá predávajúcemu za stratu zisku, stratu inej zákazky alebo za inú nepriamu alebo následnú stratu alebo škodu, ktorá mu môže vzniknúť v súvislosti s odstúpením. Uvedené platí aj pre zánik zmluvy dohodou.
4. Zmluvné strany sa dohodli, že túto zmluvu je možné vypovedať aj bez udania dôvodu. Výpovedná lehota je 1 mesiac. Výpovedná lehota začína plynúť prvým dňom nasledujúceho mesiaca po doručení výpovede druhej zmluvnej strane.
5. Zmluvné strany sa dohodli, že túto zmluvu je možné zrušiť aj vzájomnou dohodou zmluvných strán.
6. V prípade okolností vylučujúcich zodpovednosť, ak tieto trvajú dlhšie ako 3 mesiace, ktorákoľvek zo zmluvných strán je oprávnená jednostranne od zmluvy odstúpiť.

**XV.**

**Ochrana informácií**

1. Zmluvné strany sa zaväzujú nakladať s akýmikoľvek údajmi, informáciami alebo dokumentmi, ktoré boli druhej zmluvnej strane poskytnuté alebo druhou zmluvnou stranou akýmkoľvek spôsobom získané v súvislosti s plnením predmetu zmluvy, ako s informáciami dôverného charakteru a/alebo s informáciami, ktoré sú predmetom obchodného tajomstva (ak spĺňajú náležitosti podľa § 17 Obchodného zákonníka).

2. Predávajúci nie je oprávnený bez predchádzajúceho písomného súhlasu kupujúceho uvádzať kupujúceho ako svojho obchodného partnera a/alebo používať obchodné meno alebo logo kupujúceho pri propagácii seba alebo svojej činnosti alebo vo vyhláseniach pre médiá, a to v akejkoľvek forme.

3. Zmluvné strany sú povinné zaistiť utajenie získaných dôverných informácií spôsobom obvyklým pre utajovanie takýchto informácií, ak nie je výslovne dojednané inak. Táto povinnosť platí bez ohľadu na ukončenie účinnosti tejto zmluvy.

4. Zmluvné strany sú povinné zaistiť utajenie dôverných informácií aj u svojich zamestnancov, zástupcov, ako aj iných spolupracujúcich tretích strán, pokiaľ im takéto informácie boli poskytnuté. V takomto prípade sa poskytnutie dôverných informácií týmto osobám nepovažuje za porušenie tejto zmluvy, pokiaľ je nevyhnutné pre naplnenie účelu tejto zmluvy a došlo k nemu len v nevyhnutnom rozsahu.

5. Právo užívať, poskytovať a sprístupniť dôverné informácie majú obe strany len v rozsahu a za podmienok nevyhnutných pre riadne plnenie práv a povinností vyplývajúcich z tejto zmluvy.

6. Zmluvná strana, ktorá poruší povinnosti vyplývajúce z tohto článku ohľadne ochrany dôverných informácií je povinná nahradiť druhej zmluvnej strane vzniknutú škodu.

7. Všetky informácie, ktoré neboli už niektorou zo zmluvných strán zverejnené, alebo nie sú všeobecne známe, sa považujú za dôverné. Za dôverné informácie sa nepovažujú informácie, ktoré sa stali verejne známymi, pokiaľ sa tak nestalo porušením povinnosti ich ochrany, ďalej informácie, ktoré sú sprístupnené podľa zákona č. 211/2000 Z. z. o slobodnom prístupe k informáciám, alebo ktoré je predávajúci/kupujúci podľa tohto zákona povinný sprístupniť.

**XVI.**

**Zadávanie subdodávok a postúpenie predmetu zmluvy**

* 1. Predávajúci nesmie postúpiť predmet zmluvy alebo jeho časti alebo akúkoľvek výhodu alebo podiel v ňom alebo podľa neho bez predchádzajúceho súhlasu kupujúceho.
  2. Predávajúci nesmie postúpiť subdodávateľom vykonanie celého predmetu zmluvy.
  3. Predávajúci nie je oprávnený práva a povinnosti vyplývajúce z tejto zmluvy, ako aj čiastkových zmlúv previesť na tretiu osobu, bez vopred daného písomného súhlasu kupujúceho a (schvaľovanie subdodávateľov viď. Príloha č. 5 tejto zmluvy). Predávajúceho subdodávatelia nie sú oprávnení práva a povinnosti vyplývajúce z subdodávateľskej zmluvy s predávajúcim ako kupujúcim previesť na tretiu osobu, bez vopred daného písomného súhlasu kupujúceho. To isté platí pre subdodávateľov predávajúcich subdodávateľov atď. Požiadavka na schválenie subdodávateľa sa predkladá určenému zástupcovi kupujúceho. Za vykonanie zákazky, jej časti a/alebo akýchkoľvek prác subdodávateľom, má predávajúci zodpovednosť akoby zákazku vykonával sám.
  4. Kupujúci neudelí súhlas v zmysle bodu 3. tohto článku, najmä ak nominovaný subdodávateľ v ktoromkoľvek rade bol uchádzačom o zákazku, ktorej výsledkom je uzatvorenie tejto zmluvy a z akéhokoľvek dôvodu neuspel v danej zákazke a/alebo nespĺňa povinnosti vyplývajúce mu zo zákona č. 315/2016 Z.z. o registri partnerov verejného sektora a o zmene a doplnení niektorých zákonov a/alebo nespĺňa podmienky osobného postavenia podľa § 32 ZVO alebo existuje prekážka v plnení zmluvy podľa Nariadenia rady (Eú) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v znení neskorších nariadení a/alebo Nariadenia Rady EÚ č. 2022/578 z 8. apríla 2022.
  5. Kupujúci ma právo kedykoľvek odvolať jeho súhlas podľa bodu 3. tohto článku v prípade, že práce/služba a pod. subdodávateľa nie sú vykonávané v súlade s touto zmluvou a/alebo čiastkovou zmluvou a/alebo k spokojnosti kupujúceho.
  6. Ak predávajúci v súlade s touto zmluvou zadá časť zákazky subdodávateľovi je povinný mu za riadne a včas vykonané práce a/alebo službu a/alebo dodanie tovaru v zmysle subdodávateľskej zmluvy zaplatiť. Predávajúci nie je oprávnený viazať platby subdodávateľovi na zaplatenie faktúry kupujúcim predávajúcemu (zákaz odkladacej podmienky na platby).

**XVII.**

**Zmena zmluvy**

1. Zmeniť zmluvu či zrušiť zmluvu môžu strany výhradne prostredníctvom osôb oprávnených k uzavretiu zmluvy. Kontaktné osoby vo veciach zmluvných ani určení zástupcovia zmluvných strán nie sú oprávnení za zmluvné strany meniť či rušiť túto zmluvu, môžu len pripravovať jej zmeny.

2. Pri požiadavke na zmenu zmluvy sa dotyčný navrhovateľ zaväzuje predložiť druhej strane príslušnú písomnú dôvodovú správu (Príloha č. 3). Strana, ktorej bola požiadavka určená je povinná v lehote 5 pracovných dní sa k nej vyjadriť.

3. Do doby uzavretia príslušnej zmeny zmluvy formou dodatku nie je ani jedna strana povinná plniť zmluvu v zmenenom rozsahu ani oprávnená od druhej strany takéto plnenie požadovať. Ak strany nevyjadria k zmene zmluvy do 5 pracovných dní od predloženia ponuky, obe zmluvné strany pokračujú v plnení zmluvy v pôvodnom, nezmenenom rozsahu.

**XVIII.**

**Spoločné a záverečné ustanovenia**

1. Pre účely tejto zmluvy:

* dňom sa rozumie kalendárny deň, ak nie je ustanovené inak,
* odkaz na akýkoľvek právny predpis znamená odkaz na taký právny predpis v znení neskorších predpisov, ak nie je stanovené inak,
* odkaz na článok, odstavec, písmeno alebo prílohu znamená odkaz na článok, odstavec, písmeno alebo prílohu tejto zmluvy, ak nie je ustanovené inak,
* názvy jednotlivých článkov a príloh sú uvedené len z dôvodu lepšej prehľadnosti a neovplyvňujú interpretáciu tejto zmluvy,
* výrazy v jednotnom čísle môžu byť podľa okolností interpretované aj ako výrazy v množnom čísle,
* v prípade rozporu má prednosť vyjadrenie slovami pred číslami,
* náklady znamenajú všetky odôvodnené vynaložené výdavky (alebo ktoré majú byť vynaložené) či už na mieste dodania predmetu tejto zmluvy alebo mimo neho, vrátane réžie a podobných poplatkov, avšak nezahrňujúce zisk.

1. Pri plnení predmetu tejto zmluvy sa predávajúci zaväzuje dodržiavať všeobecne záväzné predpisy, technické normy, dojednania tejto zmluvy a bude rešpektovať pokyny kupujúceho. Plnenia povinností vyplývajúcich z právnych predpisov donucovacej povahy a zo záväzných rozhodnutí, stanovísk alebo iných opatrení orgánov verejnej moci majú v prípade rozporu s povinnosťami predávajúceho vždy prednosť.
2. Jednotlivé ustanovenia tejto zmluvy môžu byť menené, doplňované, resp. rušené iba písomnou formou po dohode obidvoch zmluvných strán a v súlade so zákonom č. 343/2015 Z.z. o verejnom obstarávaní a o zmene a doplnení niektorých zákonov. Všetky zmeny tejto zmluvy uvedené v dodatkoch budú tvoriť neoddeliteľnú súčasť tejto zmluvy.
3. Kupujúci sa zaväzuje, že poskytne predávajúcemu v nevyhnutnom rozsahu potrebné spolupôsobenie a súčinnosť.
4. Predávajúci musí byť počas platnosti a účinnosti tejto zmluvy poistený pre prípad zodpovednosti za škodu spôsobenú pri výkone povolania.
5. Zmluvné strany sa dohodli, že práva a povinnosti z tejto zmluvy prechádzajú na právnych nástupcov Zmluvných strán. Riadne zabezpečenie takéhoto prechodu je povinnosťou dotknutej zmluvnej strany.
6. Ak je alebo sa stane niektoré ustanovenie tejto zmluvy neplatné alebo neúčinné, nedotýka sa to ostatných ustanovení tejto zmluvy, ktoré zostávajú platné a účinné. Zmluvné strany sa v tomto prípade zaväzujú dohodou nahradiť ustanovenia neplatné alebo neúčinné ustanoveniami platnými a účinnými, ktoré najlepšie zodpovedajú pôvodne zamýšľanému účelu ustanovenia neplatného alebo neúčinného. Do tej doby platí úprava príslušných právnych predpisov.
7. Predávajúci je povinný v plnom rozsahu dodržiavať zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov (ďalej len „zákon o nelegálnej práci a nelegálnom zamestnávaní“). Predávajúci zároveň vyhlasuje, že neporušuje a počas trvania tejto zmluvy nebude porušovať zákaz nelegálneho zamestnávania v zmysle zákona o nelegálnom zamestnávaní.
8. V prípade uloženia pokuty kupujúcemu kontrolným orgánom podľa § 7b ods. 7 zákona o nelegálnej práci a nelegálnom zamestnávaní za porušenie zákazu prijať prácu alebo službu podľa § 7b ods. 5 zákona o nelegálnej práci a nelegálnom zamestnávaní je predávajúci povinný pokutu v plnej výške uhradiť kupujúcemu, na základe výzvy kupujúceho na jej úhradu, najneskôr do 5 dní od právoplatnosti rozhodnutia o uložení pokuty. Uhradením pokuty nie je dotknutý nárok kupujúceho na náhradu prípadnej škody. Kupujúci je povinný bezodkladne predávajúceho informovať o konaní vedenom kontrolným orgánom, ktorého výsledkom môže byť uloženie pokuty.
9. Predávajúci sa zaväzuje dodržiavať zákon č. 79/2015 Z. z. o odpadoch a o zmene a doplnení niektorých zákonov vrátane jeho ust. § 52 a 57 a ust. § 73 až 75 v prípade ak mu predmet zmluvy podlieha. Ak z vyššie uvedeného zákona, prípadne z iného právneho predpisu, vyplýva pre predávajúceho povinnosť byť registrovaný v príslušnom registri (ktorý sa na neho vzťahuje) je povinný byť po celú dobu trvania tejto zmluvy v tomto registri registrovaný/zapísaný. Porušenie tejto povinnosti sa považuje za podstatné porušenie zmluvy s právom kupujúceho od tejto zmluvy odstúpiť. Tým nie je dotknuté právo regresu kupujúceho na náhradu škody voči predávajúcemu, ak by mu za porušenie vyššie uvedenej povinnosti vznikla škoda/ujma (pokuta,...).
10. Zmluvné strany sa dohodli, že kupujúci je oprávnený jednostranne započítať si svoju pohľadávku voči predávajúcemu titulom uhradenia pokuty uloženej právoplatným rozhodnutím podľa § 7b ods. 7 zákona o nelegálnej práci a nelegálnom zamestnávaní voči pohľadávke predávajúceho, ktorú je kupujúci povinný vyplatiť predávajúcemu. Toto ustanovenie má prednosť pred ustanoveniami zmluvy, ktoré mu odporujú.
11. Predávajúci je povinný dodržiavať zákon č. 663/2007 Z. z. o minimálnej mzde a o zmene a doplnení niektorých zákonov. Predávajúci zároveň vyhlasuje, že neporušuje sadzby minimálnych mzdových nárokov pre stupne náročnosti pracovných miest vypočítané z minimálnej mzdy prostredníctvom koeficientov minimálnej mzdy v zmysle príslušných právnych predpisov.
12. Predávajúci vyhlasuje, že ku dňu podpisu tejto zmluvy neexistujú dôvody, na základe ktorých by sa kupujúci mal stať ručiteľom za daň podľa § 69 ods. 14 v nadväznosti na § 69b zákona č. 222/2004 Z. z. o DPH.
13. Predávajúci je povinný v plnom rozsahu dodržiavať zákon č. 315/2016 Z. z. o registri partnerov verejného sektora a o zmene a doplnení niektorých zákonov a súvisiace zákony (ďalej len „zákon o RPVS“). V prípade porušenia povinnosti predávajúceho byť zapísaný v registri v súlade s § 4 ods. 1 zákona o RPVS má kupujúci právo od tejto zmluvy odstúpiť.
14. V prípade uloženia pokuty kupujúcemu v zmysle zákona o RPVS za porušenie povinnosti zavinením predávajúceho je predávajúci povinný pokutu v plnej výške uhradiť kupujúcemu, na základe výzvy kupujúceho na jej úhradu, najneskôr do 5 dní od právoplatnosti rozhodnutia o uložení pokuty. Uhradením pokuty nie je dotknutý nárok kupujúceho na náhradu prípadnej škody. Kupujúci je povinný bezodkladne predávajúceho informovať o konaní vedenom kontrolným orgánom, ktorého výsledkom môže byť uloženie pokuty. Zmluvné strany sa dohodli, že kupujúci je oprávnený jednostranne započítať si svoju pohľadávku voči predávajúcemu titulom uhradenia pokuty v zmysle vyššie uvedeného.
15. Predávajúci podpisom tejto zmluvy vyhlasuje, že bude vo svojom dodávateľskom reťazci kontrolovať skutočnosti vylučujúce plnenie zmluvy podľa Nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v znení neskorších nariadení a/alebo Nariadenia Rady EÚ č. 2022/578 z 8. apríla 2022 v znení neskorších nariadení.
16. Predávajúci podpisom tejto zmluvy vyhlasuje, že zmluvné podmienky podľa tejto zmluvy nie sú v hrubom nepomere k právam a povinnostiam vyplývajúcim z tohto záväzkového vzťahu pre predávajúceho, nie sú v rozpore so zásadou poctivého obchodného styku a takéto zmluvné dojednania odôvodňuje povaha predmetu zmluvy a existuje pre ne spravodlivý dôvod.
17. Zmluvné strany sa dohodli, že predávajúci nie je oprávnený jednostranne započítať a ani založiť akúkoľvek svoju pohľadávku voči pohľadávkam kupujúceho.
18. Zmluvné strany sa dohodli, že akékoľvek pohľadávky, ktoré vzniknú na základe tejto zmluvy jednej strane zmluvy (veriteľovi) voči druhej strane zmluvy (dlžníkovi), nebudú postupovať iným osobám (zákaz postúpenia pohľadávky) bez predchádzajúceho písomného súhlasu dlžníka.
19. Všetky doklady a dokumenty odovzdávané predávajúcim kupujúcemu sa predkladajú v štátnom jazyku. Ak je doklad alebo dokument vyhotovený v cudzom jazyku, predkladá sa spolu s jeho úradným prekladom do štátneho jazyka; to neplatí pre doklady a dokumenty vyhotovené v českom jazyku. Ak sa zistí rozdiel v ich obsahu, rozhodujúci je úradný preklad do štátneho jazyka.
20. Zmluvné strany sa vzájomne zaväzujú dodržiavať zákon č. 69/2018 Z. z. o kybernetickej bezpečnosti a o zmene a doplnení niektorých zákonov v prípade ak mu predmet zákazky podlieha.
21. Zmluvné strany vyhlasujú, že pre účely prípravy a plnenia tejto zmluvy spracúvajú osobné údaje fyzických osôb v súlade s Nariadením Európskeho Parlamentu a Rady EU (č. 2016/679 o ochrane fyzických osôb pri spracovaní osobných údajov a o voľnom pohybe takýchto údajov), ktorým sa zrušuje smernica 95/46/ES (Všeobecné nariadenie o ochrane údajov) a v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov a dodržiavajú ho v celom rozsahu.
22. Táto zmluva sa spravuje a vykladá podľa zákonov Slovenskej republiky. Akékoľvek spory budú riešené predovšetkým vzájomnou dohodou zmluvných strán. V prípade, že k takejto dohode nedôjde, je ktorákoľvek zmluvná strana oprávnená podať návrh na začatie konania na príslušný súd Slovenskej republiky.
23. Pre vzťahy medzi kupujúcim a predávajúcim platia prioritne dojednania v tejto zmluve. Na ostatné veci platia ustanovenia Obchodného zákonníka.
24. Predávajúci sa zaväzuje, že všetky technické, cenové, odborné informácie a iné skutočnosti, o ktorých sa počas plnenia predmetu zmluvy dozvie, sú predmetom obchodného tajomstva a nebudú poskytnuté tretej osobe bez písomného súhlasu kupujúceho.
25. Ostatné právne vzťahy touto zmluvou neupravené, sa riadia príslušnými ustanoveniami Obchodného zákonníka.
26. Ak z kontextu textácie tejto zmluvy nevyplýva inak, každý odkaz na akýkoľvek právny predpis znamená príslušný právny predpis v znení jeho neskorších zmien (vrátane rekodifikácií) a každý odkaz na paragraf právneho predpisu predstavuje označenie  obsahu ustanovenia ku dňu podpisu tejto Zmluvy a znamená príslušný obsah ustanovenia predmetného paragrafu právneho predpisu aj v prípade jeho neskorších zmien, resp. zmeny číslovania.
27. V prípade omeškania so splnením peňažného záväzku je veriteľ oprávnený fakturovať dlžníkovi úrok z omeškania vo výške podľa nariadenia vlády Slovenskej republiky č. 21/2013 Z. z., ktorým  sa vykonávajú niektoré ustanovenia Obchodného zákonníka, ako aj paušálnu náhradu nákladov spojených s uplatnením pohľadávky v zmysle § 369c ods. 1 zákona č. 513/1991 Zb. Obchodný zákonník (ďalej len „Obchodný zákonník“).
28. Táto zmluva nadobúda platnosť dňom podpisu zmluvných strán a účinnosť deň po dni zverejnenia v centrálnom registri zmlúv
29. Zmluvné strany sa dohodli, že akékoľvek vzniknuté spory vyplývajúce z tejto zmluvy bude rozhodovať príslušný súd Slovenskej republiky.
30. Táto zmluva sa uzatvára na dobu určitú, a to do dodania objednaného množstva tovaru, najmenej však na dobu 3 mesiacov. V prípade uplatnenia opcie sa doba trvania zmluvy predlžuje do dodania objednaného množstva tovaru na základe uplatnenej opcie.
31. Táto zmluva je vyhotovená v troch vyhotoveniach, z ktorých každý ma platnosť originálu. Kupujúci obdrží dve vyhotovenia a predávajúci jedno vyhotovenie tejto zmluvy.

V Košiciach,

*v mene za kupujúceho v mene za predávajúceho*

***Ing. Stanislav Prcúch***

*podpredseda a člen predstavenstva*

***Ing. Jana Bernátová***

*člen predstavenstva*

*Prílohy:*

*Príloha č. 1 - Miesto dodania tovaru - flokulant v tekutom stave*

*Príloha č. 2 - Karta bezpečnostných údajov*

*Príloha č. 3 - Dôvodová správa*

*Príloha č. 4 - Laboratórny test kontroly kvality vločkovania flokulantov*

*Príloha č. 5 -* Žiadosť o schválenie subdodávateľa v ktoromkoľvek rade

*Príloha č. 1*

**Miestom dodávania predmetu sú jednotlivé ČOV**

|  |  |  |
| --- | --- | --- |
| **Závod** | **Objekt** | **Presná adresa** |
| Bardejov | ČOV Bardejov | Vodárenská ulica, časť Bardejovská Nová Ves |
| Humenné | ČOV Snina | Rastislavova 1125, Snina |
| Košice | ČOV Medzev | Šugovská Dolina 1344, 044 25 Medzev |
| ČOV Moldava | Cesta E58, smer Košice, 045 01 Moldava nad Bodvou, GPS 48°36'16.9"N 20°59'45.2"E |
| ČOV Šaca | Železiarenská ulica, 040 15 Šaca |
| Michalovce | ČOV Pavlovce nad Uhom | Pavlovce nad Uhom 131, 072 14 Pavlovce n/U |
|  |
| Prešov | ČOV Lipany | Mlynská 900, 082 71 Lipany |
| Rožňava | ČOV Dobšiná | Niže Mesta, 049 25 Dobšiná |
| Trebišov | ČOV Trebišov | 29. augusta 3269, 075 01 Trebišov |

*Príloha č. 2*

**Karta bezpečnostných údajov pre každý dodávaný produkt**



*Príloha č. 3*

**Dôvodová správa**

**K Kúpnej zmluve č.**

**Predmet zmluvy \*:**

**Dátum \*\*:**

**Zdôvodnenie \*\*\*:** Je to nepredvídateľná okolnosť, ktorá vznikla po podpise zmluvy a nezávisle od vôle zmluvných strán.

.

**Dôvodovú správu** **vypracoval: .............................................................................................**

(meno a priezvisko zodpovednej osoby za predávajúceho s podpisom)

**Dôvodovú správu odsúhlasil: ........................................................................................................**

(meno a priezvisko zodpovednej osoby za kupujúceho s podpisom)

Vysvetlivky:

\* (uviesť presný názov predmetu dohody zhodný s názvom dohody)

\*\* (vypracovania dôvodovej správy)

\*\*\* (s vyjadrením zmeny zmluvnej ceny a/alebo zmena tovaru a/alebo množstva tovaru.

UVO-56-2022

*Príloha č. 4*

**Laboratórny test kontroly kvality vločkovania flokulantov**

***Pracovný postup***

**A. PRÍPRAVA FLOKULANTU (pôvodne používaného a novo testovaného)**

1. Do 200 ml vody rozpustiť za intenzívneho miešania emulzie: 1 ml komerčnej emulzie do 200 ml vody).

2. Miešať na magnetických miešadlách cca 1 hod.

**B. LABORATÓRNY TEST**

1. Do 400 ml kadičky odmerať 200 ml (pre laboratórne účely by konzistencia kalu mala byť cca 2%).

2. Pridať potrebné množstvo rozrobeného flokulantu tak, aby sa začali tvoriť vločky (množstvo pridaného flokulantu sa môže pohybovať od 5 do 20 ml).

3. Prelievať z kadičky do kadičky 10 - 20x (počas prelievania sa začnú tvoriť vložky).

4. To isté zopakovať pre druhý flokulant a porovnať kvalitu vločiek v kadičkách.



*Príloha č. 5*

**Žiadosť o schválenie subdodávateľa v ktoromkoľvek rade**

* 1. Názov a adresa dodávateľa / zhotoviteľa / poskytovateľa / predávajúceho (ďalej len „žiadateľ“): **………………………………………………………………...**
  2. Zoznam subdodávateľov v ktoromkoľvek rade (podľa definície subdodávateľa v zmysle ZVO)

|  |  |  |
| --- | --- | --- |
| **Názov subdodávateľa v ktoromkoľvek rade** | **Rozsah subdodávky z celkového množstva služieb na zákazke (uviesť v %)** | **Predmet subdodávky** |
|  |  |  |
|  |  |  |
|  |  |  |
|  |  |  |

*(\*V prípade potreby doplňte riadky)*

Predávajúci podpisom tejto žiadosti prehlasuje, že vo vzťahu k navrhnutým subdodávateľom a ich dodávateľskému reťazcu skontroloval skutočnosti vylučujúce plnenie zmluvy podľa Nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v znení neskorších nariadení a/alebo Nariadenia Rady EÚ č. 2022/578 z 8.apríla 2022 v znení neskorších nariadení.

Miesto a dátum:         ......................................

Meno a priezvisko:     .....................................

Podpis:                   .....................................

*(podpisuje osoba alebo osoby oprávnené konať v mene žiadateľa v súlade s výpisom z obchodného registra alebo iného úradného registra, v ktorom je žiadateľ zapísaný) alebo osoba splnomocnená*

UVO- 10 -2022